Mercedes-Benz W212

To **Mercedes-Benz W212**, γνωστό και ως **Mercedes E-Class W212**, ήταν ένα μεσαίο πολυτελές αυτοκίνητο της σειράς Ε, που παρήχθη από τη γερμανική αυτοκινητοβιομηχανία Mercedes-Benz από τον Μάρτιο του 2009 έως τον Ιανουάριο του 2016 για την έκδοση σεντάν, αν και η παραγωγή της έκδοσης station wagon διήρκησε από τον Δεκέμβριο του 2008 έως τις 11 Μαΐου 2016. Το μοντέλο ήταν διαθέσιμο με μια μεγάλη παλέτα κινητήρων, τόσο βενζίνης, όσο και πετρελαίου, με χωρητικότητες από 1,8 έως 6,2 λίτρα και ιπποδυνάμεις από 136 έως 525 ίππους. Αντικατέστησε το Mercedes-Benz W211 και πρωτοπαρουσιάστηκε στην Ευρώπη τον Μάρτιο του 2009 και στις Ηνωμένες Πολιτείες τον Αύγουστο του 2009, ως μοντέλο της σεζόν (model year, έτος μοντέλου) του 2010.

Η παραγωγή του W212 έφτασε το ορόσημο των 500.000 σεντάν τον Μάρτιο του 2012. Τελικώς, αντικαταστάθηκε από το Mercedes-Benz W213, που μπήκε στη μαζική παραγωγή τον Φεβρουάριο του 2016 και κυκλοφόρησε για πρώτη φορά την άνοιξη του ίδιου έτους, για τη σεζόν του 2017.

## Εκδοχές αμαξώματος
thumb|left|Mercedes-Benz C207 Coupé του 2009.

Για πρώτη φορά μετά την παλαιότερη σειρά W124 του 1984 - 1997, η E-Class διατέθηκε σε τέσσερις εκδόσεις αμαξώματος: σεντάν (W212), στέισον βάγκον (S212), κουπέ (C207) και κάμπριο (A207). Ο αεροδυναμικός συντελεστής Cd στο σεντάν ήταν αρχικά στο 0,25 και αυτή η παράμετρος βελτίωσε σημαντικά τις επιδόσεις και την οικονομία καυσίμου.

## Ανανέωση του 2013

Τον Ιανουάριο του 2013 πρωτοπαρουσιάστηκε στο Σαλόνι Αυτοκινήτου στο Ντιτρόιτ, ΗΠΑ, μια έντονη ανανέωση σε όλες τις εκδοχές του W212 και μπήκε στη μαζική παραγωγή την 1η Μαρτίου 2013, ενώ κυκλοφόρησε στις 13 Απριλίου, για τη σεζόν του 2014. Σε σύγκριση με τις συνήθως ανεπαίσθητες μικρές αναβαθμίσεις μοντέλων της Mercedes-Benz, οι αλλαγές στον W212 ήταν σχετικά εκτεταμένες. Με τις πωλήσεις που είχε χάσει η E-Class από τις ολοένα και αυξανόμενες πωλήσεις των SUV και των crossover στην Ευρώπη και στη Βόρεια Αμερική να υπεραντισταθμίζονται από τη ζήτηση για σεντάν στις αναδυόμενες αγορές, το W212 έλαβε την «πιο σημαντική αναθεώρηση μοντέλου» που είχε πραγματοποιήσει ποτέ η Mercedes-Benz, που μάλιστα ανέφερε τότε ότι δαπάνησε σχεδόν 1 δισεκατομμύριο ευρώ στην ανάπτυξη της ανανέωσης του αυτοκινήτου στα μισά του κύκλου παραγωγής του. Ο αριθμός των νέων χαρακτηριστικών στο ανανεωμένο μοντέλο ήταν σχεδόν ο ίδιος που αναμένεται από την κυκλοφορία ενός εντελώς νέου μοντέλου. Το facelift φέρνει σημαντικές αλλαγές στο στυλ, βελτιωμένους κινητήρες, μεγαλύτερο στάνταρ εξοπλισμό και πολλά επιπλέον χαρακτηριστικά υψηλής τεχνολογίας. 
thumb|left|Οι προβολείς Full LED που εισήχθησαν στα W212 μαζί με την ανανέωση του 2013. Εδώ σε Mercedes-Benz E 220 CDI Avantgarde του 2013.

Η εκδοχή αυτή ξεχωρίζει εύκολα από τα μπροστινά φώτα που έγιναν και πάλι ενιαία, για πρώτη φορά σε E-Class μετά την εισαγωγή της πρώτης «τεσσερομάτικης» (με διπλούς προβολείς) Mercedes-Benz W210 το 1995. Μάλιστα οι νέοι μπροστινοί προβολείς ενσωμάτωσαν τεχνολογία LED. Με την αλλαγή αυτή, το μπροστινό μέρος αναδιαμορφώθηκε πλήρως, δίνοντάς του μια πιο επιθετική εμφάνιση σε σύγκριση με το μοντέλο πριν από το λίφτινγκ ως απάντηση στις νεότερες BMW Σειρά 5 και Audi A6. Ο σχεδιασμός των διπλών προβολέων αντικαταστάθηκε από ένα μοναδικό μπροστινό φως (σηματοδοτώντας τη λήξη της χρήσης διπλών προβολέων της Mercedes), ενώ τα φωτεινά στοιχεία μέσα στους προβολείς βοήθησαν στη διατήρηση της εμφάνισης «τεσσάρων ματιών». Η μεσαία σκάλα και τα φώτα ημέρας ήρθαν με μερική χρήση LED στάνταρ, ενώ η τεχνολογία full LED ήταν διαθέσιμη προαιρετικά για πρώτη φορά. Το καπό, με νέες ρέουσες γραμμές, και ο μπροστινός προφυλακτήρας, ο οποίος έγινε πιο έντονος και με μεγαλύτερες εισαγωγές αέρα, επανασχεδιάστηκαν επίσης.

Στο πίσω μέρος, τα πίσω φώτα LED είχαν οριζόντια σχεδίαση, ενώ τα μοντέλα Sport διέθεταν εκτεθειμένες διπλές απολήξεις εξάτμισης. Οι πόρτες και τα μπροστινά φτερά αναδιαμορφώθηκαν, εξαλείφοντας το εξόγκωμα του θόλου του τροχού και αντικαθιστώντας το με μια πιο παραδοσιακή γραμμή χαρακτήρων στη λαμαρίνα.

## Τεχνικά χαρακτηριστικά
### Σεντάν
Οι τιμές σε αγκύλες [] αφορούν τις εκδόσεις με αυτόματο κιβώτιο ταχυτήτων.

1 Για τις αγορές τις Ασίας.2 Ηλεκτρονικά περιορισμένη.3 Κατόπιν παραγγελίας.

## Αναφορές


## Εξωτερικοί σύνδεσμοι

* LEAKED: 2010 Mercedes-Benz E-Class (W212) brochures with detailed specification sheets!

W212
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα